Nr

Referitor dosar nr.

**DECIZIA ETAPEI DE ÎNCADRARE**

**DRAFT**

Ca urmare a solicitării de emitere a acordului de mediu adresate de  **SC BLISS SRL** cu sediul în municipiul Sibiu, str. Calea Dumbrăvii, nr. 37**,** înregistrată la **Agenţia pentru Protecţia Mediului Sibiu** cu nr.2913/15.02.2018 şi a completărilor ulterioare,în baza Hotărârii Guvernului nr. 445/2009 privind evaluarea impactului anumitor proiecte publice și private asupra mediului si a O.U.G. nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, cu modificările și completările ulterioare,

**Agenţia pentru Protecţia Mediului Sibiu** **decide**, ca urmare a consultărilor desfășurate în cadrul ședinței Comisiei de Analiză Tehnică din data de 20.03.2019 că proiectul **Construire ansamblu rezidenţial cu dotări aferente, spaţii comerciale şi servicii, branşamente, împrejmuire, amplasare reclamă** propus a fi amplasat în județul Sibiu, municipiul Sibiu, str. Ştefan cel Mare, FN, **nu se supune evaluării impactului asupra mediului şi nu se supune evaluării adecvate.**

Justificarea prezentei decizii:

**I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

* proiectul se încadrează în prevederile Hotărârii Guvernului nr. 445/2009, anexa nr. 2, pct. 10, lit. a;
* autorităţile care au participat la şedinţa Comisiei de Analiză Tehnică au exprimat puncte de vedere comune cu privire la proiectul analizat, respectiv că, proiectul nu poate avea impact semnificativ asupra mediului şi ca urmare nu este necesară efectuarea evaluării impactului asupra mediului;
* în urma parcurgerii etapei de încadrare prin analiza documentaţiei, verificarea amplasamentului, întocmirea listei de control, analiza în şedinţa Comisiei de Analiză Tehnică, considerăm că prin lucrările şi măsurile prevăzute în proiect nu se vor afecta semnificativ factorii de mediu (apă, biodiversitate, aer, sol, aşezări umane, etc.).

**1. Caracteristicile proiectului**

**a) mărimea proiectului**

Prin proiect se propune : construirea unui ansamblu rezidenţial compus din şase unităţi locative cu regim de înălţime P+3+R, cu o suprafaţă desfăşurată de 8742 mp. Suprafaţa totală a amplasamentului este de 9721 mp, iar amprenta la sol a tuturor clădirilor va fi de aprox. 2038 mp. Prin proiect nu se propune realizare unor căi noi de acces, accesul la viitorul ansamblu rezidenţial realizându –se din strada Ştefan cel Mare precum şi din strada Caprelor (acces existent). În interiorul parcelei se vor realiza parcări, acces pietonal şi auto. Pentru colectarea deşeurilor menajere se propune un spaţiu special amenajat în acest sens.

*Alimentarea cu apă*: pentru asigurarea necesarului de apă a viitoarelor construcţii se vor înlocui reţele existente pe strada Caprelor şi din str. Ştefan cel Mare, până în dreptul incintei;

*Canalizare menajeră*: evacuarea tuturor apelor menajere se va realiza printr –un singur racord cuplat la colectorul menajer de pe strada Ştefan cel Mare.

*Canalizarea pluvială*: apele pluviale vor fi dirijate în mare parte înspre zonele verzi, la canalizarea pluvială, care se va cupla la colectorul pluvial existent pe strada Ştefan cel Mare. Diferenţa de debit va fi stocată în bazine de retenţie care se vor realiza în incinta proprie.

Pentru realizarea conformării cu normativul de calitate NTPA002/2002 în reţelele interioare de canalizare pluvială se vor realiza deznisipatoare şi separatoare de hidrocarburi.

**b) cumularea cu alte proiecte** – nu este cazul;

**c) utilizarea resurselor naturale** – nu este cazul;

**d) producţia de deşeuri** – diferitele categorii de deşeuri generate în timpul realizării investiţiei şi în etapa operaţională vor fi eliminate/valorificate prin firme autorizate, cu respectarea dispoziţiilor legale în vigoare;

**e) emisiile poluante, inclusiv zgomotul și alte surse de disconfort**

- în etapa de construcţie: emisiile în atmosferă de la utilaje şi mijloacele de transport, precum și disconfortul fonic creat de lucrări, temporar - fără impact semnificativ.

- sol, subsol: se vor amenaja spaţii corespunzătoare pentru stocarea temporară a tuturor categoriilor de deşeuri rezultate pe perioada de realizare a proiectului.

**f) riscul de accident, ţinându-se seama în special de substanţele si de tehnologiile utilizate** – se vor respecta normele de protecţia muncii şi PSI.

**2. Localizarea proiectului**

**2.1 utilizarea existentă a terenului** – folosinţa actuală – teren+construcţii; destinaţia L3 – locuinţe cu regim mediu de înălțime, conform prevederilor PUG Sibiu, aprobat cu HCL 165/28.04.2011, conform Certificatului de Urbanism, emis de Primăria Sibiu.

**2.2 relativa abundenţă a resurselor naturale din zonă, calitatea şi capacitatea regenerativă a acestora:** nu este cazul.

**2.3 capacitatea de absorbţie a mediului, cu atenţie deosebită pentru:**

**a) zonele umede:** nu este cazul;

**b) zonele costiere:** nu este cazul;

**c) zonele montane si cele împădurite:** nu este cazul;

**d) parcurile si rezervaţiile naturale:** nu este cazul;

e**) ariile clasificate sau zonele protejate prin legislaţia în vigoare:** nu este cazul;

**f) zonele de protecţie specială**, mai ales cele desemnate prin Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. 5/2000 privind aprobarea Planului de amenajare a teritoriului naţional – Secţiunea a III-a - zone protejate, zonele de protecţie instituite conform prevederilor Legii apelor nr. 107/1996, cu modificările şi completările ulterioare, şi Hotărârea Guvernului nr. 930/2005 pentru aprobarea Normelor speciale privind caracterul şi mărimea zonelor de protecţie sanitară şi hidrogeologică: nu este cazul;

**g) ariile în care standardele de calitate a mediului stabilite de legislaţie au fost deja depăşite:** nu este cazul;

**h) ariile dens populate:** nu este cazul;

**i) peisajele cu semnificaţie istorică, culturală și arheologică:** nu este cazul.

**3. Caracteristicile impactului potenţial**

**a) extinderea impactului:** nu are impact negativ, în situația respectării proiectului;

**b) natura transfrontalieră a impactului:** nu este cazul;

**c) mărimea și complexitatea impactului:** se vor lua măsuri de reducere şi limitare a impactului asupra mediului. Impact potenţial nesemnificativ, având în vedere caracteristicile proiectului şi localizarea acestuia;

**d) probabilitatea impactului:** redus pe perioada de execuţie cât și pe perioada de funcţionare, în condiţiile respectării măsurilor propuse prin proiect;

**e) durata, frecvența și reversibilitatea impactului:** impact redus pe perioada de realizare şi funcţionare.

**II. Motivele care au stat la baza luării deciziei etapei de încadrare în procedura de evaluare adecvată** sunt următoarele:

* proiectul nu se încadrează în prevederile art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare,

**Proiectul propus nu necesită parcurgerea celorlalte etape ale procedurii de evaluare impactului şi nu se supune evaluării adecvate.**

**Condiţiile de realizare a proiectului:**

* respectarea legislaţiei în vigoare în domeniul protecţiei mediului;
* investiţia se va realiza cu respectarea memoriului de prezentare;
* respectarea tuturor avizelor/puncte de vedere, emise de celelalte autorități;
* pe amplasamentul unde au fost amplasate rezervoarele subterane de motorină, este interzis amplasare de locuinţe sau loc de joacă;
* materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu;
* la executarea lucrărilor, se vor respecta normele legale în vigoare: sanitare, de prevenire şi stingere a incendiilor şi de protecţia muncii;
* nu se vor evacua nici un fel de deşeuri în alte locuri, decât în spaţiile special amenajate;
* se vor lua măsuri pentru evitarea poluării accidentale a factorilor de mediu pe toată durata execuţiei lucrărilor şi implementării proiectului;
* managementul deşeurilor generate de lucrări va fi în conformitate cu legislaţia specifică de mediu şi va fi în responsabilitatea titularului de proiect cât şi a operatorului care realizează lucrările, se vor avea în vedere următoarele considerente:
* deşeurile generate vor fi colectate selectiv, în vederea predării către societăţi autorizate pe bază de contract,
* deşeurile municipale amestecate generate în perioada lucrărilor de construcţii vor fi stocate temporar în pubele şi eliminate prin depozitare la un depozit conform; - deşeurile industriale reciclabile rezultate în perioada lucrărilor de construcţii (metalice feroase şi neferoase, hârtie şi carton, materiale plastice, textile, etc.) vor fi colectate selectiv, stocate temporar pe tipuri, în funcţie de sortimente, în recipiente speciale, în vederea valorificării prin societăţi autorizate specializate;
* titularul proiectului are obligația de a ține evidența deșeurilor generate și valorificate/eliminate în conformitate cu H.G. nr. 856/2002, privind evidenţa gestiunii deşeurilor şi pentru aprobarea listei cuprinzând deşeurile inclusiv deşeurile periculoase, cu modificările ulterioare;
* în conformitate cu prevederile art. 17, alin. (3), din Legea nr. 211/2011, privind regimul deșeurilor, cu modificările și completările ulterioare, titularul are obligaţia, să gestioneze deşeurile nepericuloase din construcţii şi desfiinţări (categoria 17 conform H.G. nr. 856/2002), prin reutilizare, reciclare şi alte operaţiuni de valorificare materială, inclusiv operaţiuni de umplere, rambleiere, astfel încât să se asigure îndeplinirea obiectivelor prevăzute de lege. Gestionarea deşeurilor din construcţii şi desfiinţări se poate realiza prin încredinţarea către un operator economic autorizat care desfăşoară aceste operaţiuni sau către un operator public ori privat de colectare a deşeurilor. Eliminarea deşeurilor din construcţii şi desfiinţări prin depozitare în cadrul depozitelor autorizate va fi ultima opţiune de gestionare care va fi luată în considerare,
* organizarea de şantier pentru lucrările prevăzute prin proiect va respecta obligatoriu măsurile specifice pentru reducerea şi/sau eliminarea efectelor generate de acestea asupra sănătăţii umane şi mediului înconjurător; se vor avea în vedere următoarele:
* împrejmuirea corespunzătoare a zonelor de lucru, montarea de avertizoare, etc.;
* organizarea de şantier se va realiza în interiorul amplasamentului astfel încât impactului generat de aceasta asupra factorilor de mediu locali pe timpul derulării lucrărilor prevăzute prin proiect să fie cât mai redus;
* organizarea de şantier va fi corespunzătoare din punct de vedere al facilităţilor; - întreţinerea/repararea utilajelor, instalaţiilor şi mijloacelor de transport etc. se va realiza numai de către societăţi specializate autorizate;
* întreţinerea corespunzătoare a utilajelor/mijloacelor de transport utilizate în lucrările de construcţii în vederea evitării scurgerilor de combustibili şi uleiuri uzate pe sol/apă şi de alte substanţe toxice şi periculoase;
* se interzice stocarea temporară şi depozitarea carburanţilor şi substanţelor periculoase în zona aferentă amplasamentului;
* se interzice spălarea utilajelor/vehiculelor în zona aferentă amplasamentului;
* se vor evita scurgerile de combustibili şi uleiuri uzate pe sol (folosite de maşinile, utilajele şi echipamentele/instalaţiile de pe amplasament) şi de alte substanţe toxice şi periculoase, după caz;
* depozitarea provizorie a pământului excavat se va face pe suprafeţe cât mai reduse. Pământul în exces nu va fi păstrat pe amplasament,
* întregul șantier va fi protejat de plase de protecție în vederea limitării pulberilor rezultate astfel încât să se asigure respectarea prevederilor Legii nr. 104/2011 privind calitatea aerului înconjurător, cu completările si modificările ulterioare şi STAS 12574/87, privind condiţiile de calitate ale aerului din zonele protejate.
* realizarea lucrărilor pe baza unui grafic de lucrări care să afecteze cel mai puţin riveranii din zonă;
* adaptarea programului de lucru în vederea respectării orelor de odihnă ale riveranilor;
* constructorul va deţine Fişe de securitate pentru substanţele chimice periculoase folosite şi va respecta condiţiile impuse de acestea;
* aprovizionarea cu agregate necesare realizării investiției se va face numai din surse autorizate;
* în cazul unor poluări accidentale (eventuale scurgeri de carburanţi, lubrifianţi), în vederea limitării şi înlăturării pagubelor, se vor lua măsuri imediate prin utilizarea de materiale absorbante, strângere în saci, transportul şi depozitarea temporară în organizarea de şantier, după care se vor preda unităților specializate pentru eliminare;
* se vor lua toate măsurile tehnice în ce priveşte utilajele de construcţii şi mijloacele de transport astfel încât disconfortul produs în timpul funcționării să fie minim;

**Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica Agenţia pentru Protecţia Mediului Sibiu, emitentul actului de reglementare.**

Prevederile prezentului act se pot revizui în condiţiile specificate în art. 41, din Legea nr. 292/2018, privind evaluarea impactului anumitor proiecte publice şi private asupra mediului, în cazul în care se constată apariţia unor elemente noi, necunoscute la data emiterii prezentei decizii etapa de încadrare.

Până la adoptarea unei decizii de către autoritatea competentă, este interzisă desfăşurarea oricărei activităţi sau realizarea proiectului, care ar rezulta în urma modificărilor care fac obiectul notificării (potrivit art. 16, alin. 5 din O.U.G. nr. 195/2005, privind protecţia mediului, aprobată cu modificări şi completări prin Legea nr. 265/2006, cu modificările şi completările ulterioare).

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu completările şi modificările ulterioare. Prezenta decizie poate fi contestată în conformitate cu prevederile Legii nr. 292/2018, privind evaluarea impactului anumitor proiecte publice şi private asupra mediului şi ale Legii contenciosului administrativ nr. 554/2004, cu completările şi modificările ulterioare.

**Prezenta a fost emisă în 3 (trei) exemplare originale fiecare exemplar având un număr de 5 (patru) pagini, semnate și ștampilate: 1 ex. pentru solicitant, 2 ex. se arhivează la A.P.M. Sibiu.**

 **DIRECTOR EXECUTIV, ŞEF SERVICIU AVIZE,**

 **Ec. Ioan FRĂTICI ACORDURI AUTORIZAŢII,**

 **Ing. Livia MITEA**

 **Întocmit,**

 **Ing. Mihaela CERCIU**